Author: administrator
Last saved by: viktoria.radvanska
Company: Abyss

Predkladacia správa

Návrh na udelenie štátneho súhlasu sa predkladá v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda SR prerokúva návrh Ministerstva školstva, vedy, výskumu a športu Slovenskej republiky (ďalej len „ministerstvo školstva“) a udeľuje štátny súhlas na pôsobenie súkromnej vysokej školy podľa § 47 ods. 3 a § 102 ods. 1 písm. c) zákona o vysokých školách.
 
Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Hudobná a umelecká akadémia Jána Albrechta - Banská Štiavnica, s. r. o., v súlade s § 47 zákona o vysokých školách podala na ministerstvo školstva 1. 12. 2008 právnická osoba Hudobná a umelecká akadémia Jána Albrechta - Banská Štiavnica, s. r. o., so sídlom v Banskej Štiavnici. 
 
Akreditačná komisia v súlade so zákonom posúdila žiadosť, súhlasí s udelením štátneho súhlasu a s navrhnutým začlenením súkromnej vysokej školy s názvom Hudobná a umelecká akadémia Jána Albrechta - Banská Štiavnica, s. r. o., medzi odborné vysoké školy podľa § 2 ods. 13 zákona o vysokých školách a zároveň uviedla, že uvedená súkromná vysoká škola ako odborná vysoká škola je spôsobilá poskytovať  bakalárske študijné programy „hudobná teória a interpretácia“ a „hudobná teória a tvorba“ v študijnom odbore „2.2.3. hudobné umenie“ v dennej a v externej forme štúdia s odporúčaním práva uskutočňovať ho na štandardnú dĺžku štúdia.
 
Napriek opakovanému kladnému vyjadreniu Akreditačnej komisie predložilo predchádzajúce vedenie ministerstva školstva deväť mesiacov po uplynutí zákonnej lehoty vláde SR návrh na neudelenie štátneho súhlasu. Ministerstvo školstva svoj návrh odôvodňovalo, v rozpore so stanoviskom AK a nad rámec zákona, nedostatkami v materiálnom, technickom a priestorovom zabezpečení, ktoré predtým už posúdila a odsúhlasila AK. Vláda SR v predmetnej veci rozhodla štátny súhlas neudeliť (uznesením č. 314 z 12. mája 2010 k návrhu na neudelenie štátneho súhlasu na pôsobenie súkromnej vysokej školy s názvom Hudobná a umelecká akadémia Jána Albrechta - Banská Štiavnica, s. r. o.). Na podnet žiadateľa, ktorý argumentoval viacnásobným porušením zákona zo strany predchádzajúceho vedenia ministerstva školstva, sa vedenie ministerstva školstva opätovne zaoberalo žiadosťou a predkladá na rozhodnutie vláde SR Návrh na udelenie štátneho súhlasu na pôsobenie súkromnej vysokej školy s názvom Hudobná a umelecká akadémia Jána Albrechta - Banská Štiavnica, s. r. o., odborná vysoká škola.
 
Keďže sú splnené podmienky na udelenie štátneho súhlasu, navrhuje ministerstvo školstva vláde SR udeliť štátny súhlas právnickej osobe Hudobná a umelecká akadémia Jána Albrechta - Banská Štiavnica, s. r. o., so sídlom v Banskej Štiavnici, aby uvedená právnická osoba bola oprávnená pôsobiť ako súkromná vysoká škola s názvom Hudobná a umelecká akadémia Jána Albrechta - Banská Štiavnica, s. r. o., odborná vysoká škola a zrušiť uznesenie č. 314 z 12. mája 2010 k návrhu na neudelenie štátneho súhlasu na pôsobenie súkromnej vysokej školy s názvom Hudobná a umelecká akadémia Jána Albrechta - Banská Štiavnica, s. r. o.  Po udelení štátneho súhlasu podľa zákona o vysokých školách ministerstvo školstva udelí vysokej škole príslušné práva uskutočňovať študijné programy a zaregistruje vnútorné predpisy.
 
Návrh na udelenie štátneho súhlasu má pozitívne sociálne vplyvy, a to priamo zvýšením zamestnanosti a nepriamo poskytovaním služieb študentom, zároveň možnosťou a záujmom o štúdium zo strany zahraničných uchádzačov. Výraznejšou mierou prispeje k zviditeľneniu Slovenskej republiky uskutočňovaním študijných programov na porovnateľnej medzinárodnej úrovni. Predmetný návrh má negatívny vplyv na rozpočet verejnej správy (nárok študentov na sociálne a motivačné štipendiá) a pozitívny vplyv vzhľadom na prílev zahraničného kapitálu rakúskeho konateľa. Iné vplyvy nemá.
 
Návrh na udelenie štátneho súhlasu bol predmetom medzirezortného pripomienkového konania a predkladá sa na rokovanie vlády SR bez rozporov.
 
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.